Diari Oficial de la Generalitat Valenciana


Sumari del DOGV 4035, del 04-07-2001 (2001/5962)

RESOLUCIÓ de 14 de maig de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Vila-real relativa a canvi d'usos dotacionals.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4035

Data del DOGV
:   04-07-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/5962


Data del document
:   14-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vila-real
    * pla d'urbanisme

RESOLUCIÓ de 14 de maig de 2001, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Vila-real relativa a canvi d'usos dotacionals. [2001/M5962]
  
Vist l'expedient relatiu a la modificació puntual del Pla General de Vila-real (Castelló) relativa a diverses dotacions, i de conformitat amb els següents
  
Antecedents de fet
  
1. El Ple de l'Ajuntament de Vila-real va acordar exposar al públic la modificació, per acord de 21 de desembre de 2000, la qual cosa es va portar a terme mitjançant els anuncis inserits en el periòdic Levante de 13 de gener de 2001 i en el Diari Oficial de la Generalitat Valenciana de 25 de gener de 2001.
  
Transcorregut el període d'informació al públic, durant el qual no es va formular cap al·legació, el ple va aprovar provisionalment la modificació en la sessió de 14 de març de 2001.
  
2. El projecte consta de memòria i plànols.
  
3. No s'han emés informes sectorials.
  
Fonaments de dret
  
1. La tramitació de la modificació ha sigut correcta, de conformitat amb el que estableixen els articles 38 i següents de la Llei 6/1994, de 15 de novembre, Reguladora de l'Activitat Urbanística (d'ara endavant LRAU).
  
2. La documentació està completa, a l'efecte del compliment del que estableix l'article 27 de la LRAU.
  
3. L'objecte de la modificació pot dividir-se en dos grups:
  
A. Modificacions que afecten el canvi d'ús de dotacions públiques de sistema general.
  
Dins d'aquest grup les modificacions són les següents:
  
a. D'una banda, s'elimina en la seua totalitat la dotació del sistema general esportiu GEC-2 denominada en la memòria del Pla Poliesportiu Miralcamp, de 7,53 hectàrees i una porció de 0,9 hectàrees de la dotació del sistema general d'espais lliures GEL-1 denominada Parc Miralcamp que, d'una superfície inicial de 10,2 hectàrees passa a tenir, després de la reducció que s'afavoreix amb la present modificació, 9,3 hectàrees.
  
Aquesta minoració en la xarxa d'elements de sistema general de 8,43 hectàrees es compensa amb la qualificació d'una àrea per a aparcament en superfície de 5,43 hectàrees i una altra per a espais lliures de 3 hectàrees, les dues integrants del sistema general de dotacions públiques.
  
Totes aquestes operacions s'efectuen en sòl classificat com a no urbanitzable en el Pla General vigent.
  
b. D'altra banda, la dotació del sistema general de mercats GEC-9, denominada Mercat de les Bajoques, s'elimina totalment per a ser substituïda per una dotació esportiva GEC-2) denominada Poliesportiu zona nord, en el mateix emplaçament i superfície (5,45 hectàrees) que l'eliminada i, com aquesta, integrant del sistema general de dotacions públiques.
  
Aquesta alteració s'efectua en l'illa 426.
  
El resum numèric (en hectàrees) de les modificacions d'aquest grup és el següent:
  
Denominació Superfície Superfície
  
dotació SG Inicial Minoració Increment final
  
Esportiu GEC-2 7,53 7,53 0 0
  
Espais lliures GEL-1 10,2 0,9 3 12,3
  
Aparcaments GEC-11 0 0 5,43 5,43
  
Mercat GEC-9 5,45 5,45 0 0
  
Esportiu GEC-2 0 0 5,45 5,45
  
Resum 23,18 13,88 13,88 23,18
  
Quant a la nova zona verda de xarxa primària, el document aclareix que sí que computa com a zona verda de xarxa primària a l'efecte de reserves legals.
  
B. Modificacions que esmenen contradiccions entre documents relatius a sistemes generals.
  
El segon grup està integrat per les modificacions que esmenen les contradiccions existents entre documents del pla general, relatives a diversos elements del sistema general de dotacions públiques que van ser objecte, en el seu dia, dels pertinents acords d'aprovació, sense que ara s'altere ni l'ús ni la superfície d'aquestes.
  
És el cas de la dotació de sistema general d'escorxador GEC-10, que va passar a ser sistema general educatiu GEC-1 i del sistema general esportiu GEC-2 (camp municipal d'esports el Madrigal).
  
4. La modificació que s'examina suposa la introducció d'una alteració en la qualificació urbanística de determinades parcel·les.
  
Tal com reiteradament ha establert la jurisprudència, la determinació concreta de la qualificació d'uns terrenys s'emmarca clarament dins de la discrecionalitat del planejament urbanístic, i en aquests casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser realitzada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el preàmbul de la LRAU, aquesta Llei atribueix a la política municipal gestora de l'urbanisme un espai de decisió propi, en el quals els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a portar a terme un control de mera legalitat del contingut de la modificació.
  
5. La modificació suposa diversos canvis en la qualificació concreta d'algunes dotacions, amb manteniment de la seua superfície total i sense increment de l'aprofitament lucratiu. Les alteracions que s'introdueixen es justifiquen en criteris de racionalitat, i no s'observa cap obstacle legal en la seua aprovació.
  
6. La present modificació comporta l'alteració de la qualificació d'una zona verda, de la qual cosa es deriva la necessitat que se seguisquen determinats tràmits específics:
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la disposició transitòria novena de la LRAU, i atés que no està encara constituït el citat consell, les seues funcions corresponen al conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme.
  
- D'una altra banda, segons l'article 10.8.e de la Llei 10/1994, de 19 de desembre, es necessita també el previ dictamen del Consell Jurídic Consultiu en els casos de modificacions l'objecte de les quals siga portar a terme una diferent zonificació de zones verdes. Segons la interpretació que d'aquest precepte ha portat a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda.
  
De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta conselleria, en atenció a les característiques de la modificació, no és preceptiu el dictamen del citat òrgan consultiu.
  
Quant al fons de la modificació, pel que fa a les zones verdes, ha de concloure's, com s'ha raonat àmpliament en les consideracions anteriors, que aquesta satisfà plenament els criteris de racionalitat, per la qual cosa procedeix informar favorablement sobre la modificació.
  
7. El conseller d'Obres Públiques, Urbanisme i Transports és l'òrgan competent per a resoldre sobre l'aprovació definitiva dels instruments de planejament, i, per tant, de les modificacions d'aquests, de conformitat amb el que estableix l'article 39 de la Llei 6/1994, de 15 de novembre, Reguladora de l'Activitat Urbanística, en relació amb l'article 6.d del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i pertinent aplicació, resolc:
  
Aprovar definitivament la modificació puntual del Pla General de Vila-real relativa a canvi d'usos dotacionals.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació o publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga interposar qualsevol altre recurs que es considere oportú.
  
València, 14 de maig de 2001.- El conseller d'Obres Públiques, Urbanisme i Transports: José Ramón García Antón.